APSTIPRINĀTS

ar valdes 02.07.2024. rīkojumu Nr. 97/A1-10.1

**Latvijas Radio Latgales multimediju studijas**

**konkursa “Podkāsts latgaliski “Pīci breinumi””**

**NOLIKUMS**

**1. Vispārīgie noteikumi**

1.1. Šis nolikums nosaka kārtību, kādā tiek organizēta un noris VSIA “Latvijas Radio” (Latvijas Radio) Latgales multimediju studijas (LMMS) aktivitāte „Podkāsts latgaliski „Pīci breinumi”” (tekstā arī konkurss un podkāstu ideju atlase).

1.2. Konkurss „Podkāsts latgaliski „Pīci breinumi”” tiek organizētas ar mērķi:

1.2.1 izglītot auditoriju un / vai veicināt diskusiju par sabiedrībai nozīmīgiem tematiem, par jauniešiem aktuālo Latgales reģionā;

1.2.2. atklāt un piesaistīt jaunus talantus podkāstu veidošanā;

1.2.3. radīt interesantu tematiski un formāta ziņā saistošu podkāstu jauniešiem no 18 līdz 30 gadu vecumam;

1.2.4. radīt podkāstu, kur satikties aktīviem un entuziastiskiem Latgales reģiona jauniešiem, kur dalīties ar pieredzi, un viedokļiem, kur izaicināt citus, pārbaudīt savas spējas un eksperimentēt;

1.2.5. popularizēt un attīstīt latgaliešu valodas izmantojumu podkāstu vidē jauniešu auditorijai;

1.2.6. radīt podkāstu, kas iekļaujams ne vien tradicionālajās podkāstu klausīšanās vietnēs, bet pilnā versijā vai fragmentāri sagatavots arī video versijā;

1.2.7. radīt podkāsta atvasināmos formātus tā popularizēšanai dažādos sociālajos tīklos;

1.2.8. latgaliešu valodas arī turpmākai popularizēšanai Latvijas Radio 5 pieci.lv ēterā, podkāsta radītāji tā saturu vai atvasinātas aktivitātes popularizē arī jauniešu radio kanāla ietvaros.

1.3. Podkāstu ideju atlase jeb konkurss norisināsies no 2024. gada 5. jūlija līdz 2024. gada 5.augustam.

1.4. „Podkāsts latgaliski „Pīci breinumi”” realizēšanas laiks ir paredzēts no 2024. gada 2.septembra līdz 2024. gada 13.decembrim.

1.5. Konkursanti atlasei piedāvā un sagatavo plānotā podkāsta idejas un tehnoloģiskā risinājuma aprakstu (par visām plānotajām – maksimums līdz 10 sērijām) un vienas sērijas aptuvenu scenāriju. Konkursants piedāvā gan podkāsta tēmu, gan iespējamos izplatīšanas veidus (LR aplikācija, Spotify, YouTube utt.) un ieraksta veikšanai paredzamos tehnoloģiskos risinājumus (audio, video, dzīvais ieraksts, montēts ieraksts utt.) un iesūta visu informāciju uz e pastu: latgale@latvijasradio.lv.

1.6. „Podkāsts latgaliski „Pīci breinumi”” konkurss notiks divās kārtās.

1.7. Pirmā kārta - konkursa dalībnieku atlase:

1.7.1. Konkursants piedāvā gan podkāsta tēmu, gan iespējamos izplatīšanas veidus (LR aplikācija, Spotify, YouTube utt.), kā arī apraksta ieraksta veikšanai paredzamos tehnoloģiskos risinājumus (audio, video, dzīvais ieraksts, montēts ieraksts utt.) un iesūta visu informāciju uz e pastu: latgale@latvijasradio.lv.

1.7.2. iesniegumam konkursants pievieno savu CV;

1.7.3. Ja konkursants pats ir paredzējis audio vai video ierakstu, pieteikumam jāpievieno balss audio vai video ieraksts (failu pievienojot e-pastam, izmantojot kādu no failu pārsūtīšanas platformām)

1.7.4. Konkursa komisija atlasa 3-10 labākās no iesūtītajām idejām.

1.8. Otrā kārta:

1.8.1. konkursa komisija uzklausa pirmajā kārtā atlasīto ideju autoru prezentācijas;

1.8.2. komisija izvēlas 1 - 5 autorus, kas veidos podkāstus „Podkāsts latgaliski „Pīci breinumi”” ietvaros, izvērtējot piedāvātās idejas, vienas sērijas veidošanas izmaksas un pieņem lēmumu, cik un kādi podkāsti tiks realizēti.

1.9. Dalība konkursā „Podkāsts latgaliski „Pīci breinumi”” ir brīvprātīga un konkursanti atsakās no pretenzijām uz autora un blakustiesībām konkursa vajadzībām un vēlāk arī projektā realizētajiem podkāstiem. Latvijas Radio ir tiesības atskaņot un izmantot konkursam veidoto saturu Latvijas Radio ēterā un/vai internetā, saglabāt Latvijas Radio arhīvā ar publisku pieejamību, izplatīt Latgales studijas YouTube kanālā, Instagram un TikTok platformās, podkāstu straumēšanas vietnēs kā arī izmantot Latvijas Radio pašreklāmās.

1.10. Par dalību konkursā „Podkāsts latgaliski „Pīci breinumi”” konkursantiem netiek maksāts.

1.11. Konkursu izturējušajiem podkāstu veidotājiem par katras sērijas izveidošanu ir paredzēta atlīdzība EUR 160,00 (bruto). Ar podkāstu veidotājiem tiek slēgts autoratlīdzības līgums, un par katras sērijas sagatavošanu tiek izmaksāta atlīdzība pēc attiecīgās sērijas publicēšanas. No kopējā, projektam paredzētā budžeta, iespējams daļu no finansējuma piešķirt podkāsta ieraksta tehnoloģisko procesu realizēšanai (audio, video veidošanas izmaksas), attiecīgi samazinot kopā realizējamo podkāstu sēriju skaitu.

1.12. Pieteikšanās „Podkāsts latgaliski „Pīci breinumi”” konkursam tiek izsludināta LMMS un LR sociālajos tīklos.

1.13. Konkursa iesnieguma vērtēšana atlasē notiek ar balsojumu konkursa komisijā ar vienkāršā balsu vairākumu. Komisijas balsojums tiek fiksēts un saglabāts elektroniskā formātā, nodrošinot iespēju izsekot balsojumiem, izslēdzot iespēju ieinteresētos balsojumus.

1.14. Konkursa komisijas sastāvs:

1.16.1. LR LMMS vadītāja Renāte Lazdiņa (komisijas vadītājs);

1.16.3. LR LMMS multimediālā satura redaktore Daiga Laizāne;

1.16.4. LR Multimediju satura daļas vadītāja Jurita Krūma;

1.16.5. LR Podkāstu attīstītājs Andrejs Siliņš;

1.16.6. LR Galvenā satura redaktore Anita Brauna;

1.16.7. LR5 satura redaktors Toms Putniņš.

1.15. Komisijas sastāvs var tikt mainīts gadījumā, ja tam ir objektīvi iemesli – komisijas locekļa slimība vai cita iepriekš neplānota prombūtne. Par dalību konkursa izvērtēšanā atlīdzība netiek maksāta.

1.16. Jautājumus, kas nav noregulēti nolikumā, izlemj komisija, balsojot ar vienkāršu balsu vairākumu.